  Анжелика Тихонова корреспондент Гумбольдтлэн пингвинъёсыз но фламингоос вуозы Удмуртиысь зоопарке 2017-тӥ арын. Со сярысь иворъёсъя «Удмуртия» агентстволы вераз ужъюртлэн пресс-секретарез Гульнара Мухаметшина. «Оскиськом, туэ соос ми доры вуозы ини шуыса, малы ке шуоно соослы улон инты пуктонэз ми йылпумъяськом ни. Соос понна ми нимысьтыз юрт дасяськом, малы ке шуоно пингвинъёс, кудъёссэ ми вайыны малпаськом, соос уйпал палась ӧвӧл, Антарктидаын уг уло, соос Лымшор Америкаын уло, соин ик юрт но соослы кык люкетлэсь: со толлы чаклам висъет но омырын поръян висъет, шуом, лыз инбам улын, гужем. Юрт тӧдьы гондыръёс но «Маймылъёслэн кунзы» вӧзын интыяськемын, отын милям бадӟым гуждормы вань», — вераз Гульнара Мухаметшина. Гумбольдтлэн пингвинъёсыз Горд книгае пыртэмен,  кӧня кузя соос Удмуртиысь зоопарке вуозы, тодмо ӧвӧл на. «Та тылобурдоос Горд книгае пыртэмын, соин ик соосты басьтон понна нимысьтыз куронъёсты быдэстыны кулэ. Ми дорын со куронъёс шонер быдэстэмын луизы ке, соку кӧнязэ милемлы висъян пумысен ужпумез сэрттозы-пертчозы. Татын туж трос могӟетъёсыз, соин ик ми дырзэ ум вераське», — валэктӥз пресс-секретарь. Пингвинъёс вӧзы фламингоосты интыялозы. «Юрт со кык пӧртэм тылобурдоослы луоз. Соос ӵош уз пуке, юрт кык люкетлэсь — огаз люкетаз пингвинъёс луозы, кыкетӥяз — фламингоос. Фламингоосмы милям вань ини, ваньмыз пӧрмиз ке, ми соосты поттом ини, соос выль юртазы пыртэмын луозы», — вераз Гульнара Мухаметшина. 8-тӥ оштолэзе пӧйшур возён огъетын Пингвинлэн нуналыз ортчоз. Со улсын лыктэм калыкез тылобурдоослэн аспӧртэмлыкенызы тодматыны, выль улон юртсэс возьматыны малпало. Тодэ вайытом, зоопаркын гондыръёс сайказы ини, соос пӧлын - валтӥсез «куазез чаклась» Гоша, со тулыс вуэмез вера. Тегъёс: Ижкар Зоопарк Удмуртия Мерлык шутэтскон  